Diari Oficial de la Generalitat Valenciana


Sumari del DOGV 9310, del 31-03-2022 (2022/2683)

ACORD de 25 de març de 2022, del Consell, d'aprovació del Programa especial de productivitat per a la reducció de la demora assistencial en el Sistema Valencià de Salut, en 2022.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   9310

Data del DOGV
:   31-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2683


Data del document
:   25-03-2022

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública

ACORD de 25 de març de 2022, del Consell, d'aprovació del Programa especial de productivitat per a la reducció de la demora assistencial en el Sistema Valencià de Salut, en 2022. [2022/2683]  
Els compromisos del Consell referits als serveis públics tenen com a prioritat la realització d'una estratègia integral per a reduir les llistes d'espera. Aquesta estratègia integral per a garantir l'accés en temps adequats a les persones incloses en les llistes d'espera quirúrgica, proves diagnòstiques i consultes externes s'ha concretat en el Pla Òptima 2020-2023 de la Conselleria de Sanitat Universal i Salut Pública, on s'han definit els objectius, planificat les accions i proposat l'avaluació dels resultats obtinguts.  
Dins del Pla Òptima, el programa d'autoconcert és una mesura de bàsica actuació. Mitjançant els acords del Consell de 27 de desembre de 2019 i de 8 de gener de 2021, d'aprovació del programa especial de productivitat per a la reducció de la demora assistencial en el Sistema Valencià de Salut, durant els anys 2020 i 2021, s'ha mantingut l'activitat assistencial per a la reducció de la demora assistencial en intervencions quirúrgiques i en la realització de tècniques diagnòstiques/terapèutiques, mitjançant l'ús de recursos propis fora de la jornada ordinària de treball del personal.  
Aquests acords es van veure completament condicionats per la declaració de l'Organització Mundial de la Salut, el dia 11 de març de 2020, de la pandèmia internacional, situació d'emergència sanitària ocasionada pel brot epidèmic covid-19, i posteriorment pels reials decrets 463/2020 de 14 de març, 926/2020 de 25 d'octubre, i 956/2020 de 3 de novembre, pels quals es va declarar l'estat d'alarma per a contindre la propagació d'infeccions causades per la covid-19, circumstàncies singulars que van finalitzar el 9 de maig de 2021.  
Durant aquest temps la Conselleria de Sanitat Universal i Salut Pública, en virtut de les seues competències organitzatives, va ordenar la suspensió de l'activitat quirúrgica programada del 14 de març al 21 de juny de 2020 i del 7 de gener al 17 de març de 2021.  
La restricció de recursos assistencials quirúrgics va ser necessària per a fer front a la pandèmia: en aquestes dates es van realitzar les cirurgies de caràcter urgent, les tipificades com a preferents no demorables i les oncològiques, transformant-se els llits de reanimació postquirúrgics en llits de crítics i redistribuint-se el personal de les àrees quirúrgiques als serveis mèdics.  
En els períodes en els quals s'ha pogut desenvolupar plenament el programa de reducció de la demora assistencial, s'ha demostrat que aquest és un instrument molt eficaç i adequat per a la reducció de llistes d'espera, tendint a fer efectiva la igualtat de drets en l'accés a la sanitat pública entre tots els ciutadans de la Comunitat Valenciana.  
  
Amb la implantació dels programes de vacunació i baixada de la incidència acumulada del nombre de casos per covid-19, l'activitat programada hospitalària ha començat a reprendre's amb normalitat. En aquest context, és prioritari en l'actualitat recuperar en el menor temps possible els nivells d'activitat previs a la pandèmia per a aconseguir els objectius continguts en el Pla Òptima.  
Per tant, es fa necessari impulsar l'assistència sanitària programada vespertina, mitjançant la continuïtat del programa de reducció de la demora assistencial, activitat que ja es va veure reforçada amb la contractació de manera estable de 128 professionals per a la constitució d'equips de treball que de manera permanent actuaren en aquest rang horari d'acord amb l'inclòs en el Pla Òptima.  
La retribució d'aquesta activitat, en el cas del personal estatutari, pot integrar-se en el complement de productivitat, que tal com estableix la Llei 55/2003, de 16 de desembre, de l'Estatut marc del personal estatutari dels serveis de salut en l'article 43.2.c està destinat a retribuir, entre altres coses, la participació del personal en programes o activitats concretes, tal com succeeix en el present cas. Amb caràcter general, es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes.  
El Decret 91/2021, de 2 de juliol, del Consell, regula el sistema d'incentivació retributiva del personal gestionat per la conselleria competent en sanitat, i inclou un capítol amb la finalitat de dotar d'un marc comú tots els programes específics la retribució dels quals pot ser catalogada de productivitat en els termes de l'Estatut marc o d'activitat professional de la Llei de la funció pública valenciana. El precedent Acord de 8 de gener de 2021 està expressament inclòs en aquest sentit en la disposició transitòria única del decret esmentat, per la qual cosa la present regulació ja es conforma al que es disposa en ell. Aquest programa ha sigut negociat en la Mesa Sectorial de Sanitat.  
En virtut de l'anterior, per la limitació de la vigència de l'Acord de 8 de gener de 2021, del Consell a aquest any, i per la necessària continuïtat del programa especial de productivitat per a la reducció de la demora assistencial en el Sistema Valencià de Salut, resulta oportú establir un nou acord que permeta projectar l'existència del programa per a aquest exercici 2022.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, prèvia deliberació, en la reunió de 25 de març de 2022.  
  
ACORDA  
  
Primer. Objecte i àmbit d'aplicació  
1. Aprovar el programa especial de productivitat per a la reducció de la demora assistencial en intervencions quirúrgiques i en la realització de tècniques diagnòstiques i intervencionistes en el Sistema Valencià de Salut, per a l'exercici 2022.  
2. Aquest programa s'aplicarà al personal estatutari que resulte necessari segons el que s'estableix en el punt seté, en els departaments de salut i hospitals d'atenció a crònics i llarga estada (HACLE) gestionats directament per la conselleria competent en matèria de sanitat, i consistirà en l'activitat assistencial realitzada fora de la jornada habitual de treball per a reduir els temps d'espera per a intervencions quirúrgiques, exploracions i de tècniques diagnòstiques i intervencionistes, contingudes en els annexos I, II, III, IV i V.  
3. En cas de necessitat, podrà incorporar-se a la realització de les activitats descrites el personal amb nomenament eventual per a la prestació d'atenció continuada.  
4. El personal laboral subrogat gestionat directament per la Conselleria de Sanitat Universal i Salut Pública podrà accedir a aquest programa amb negociació prèvia amb la representació del personal i establint mecanismes que eviten la duplicitat de retribució respecte a conceptes equivalents del seu règim propi.  
  
Segon. Condicions generals del programa  
1. La participació del personal en el programa tindrà caràcter voluntari, i es realitzarà addicionalment a la jornada habitual de treball, tant ordinària com complementària. El compromís de permanència i disponibilitat serà de duració quadrimestral. Això no obsta perquè personal que es trobe realitzant la seua jornada ordinària o mòduls per a professionals de 55 o més anys puga realitzar activitats de reducció de demora assistencial descrites en aquest programa, si bé en tal cas no reportaran la retribució complementària ací prevista.  
Dins de cada unitat, la participació del personal en el programa es realitzarà de manera equitativa, de la qual cosa vetlarà la direcció del centre.  
2. El desenvolupament d'aquesta activitat per part dels centres requereix el compliment de les següents condicions prèvies:  
- Disponibilitat de recursos (quiròfans, llits, equips, personal, etc.) per a atendre aquesta activitat addicional.  
- Existència de pacients en llista d'espera propis, o d'altres centres o departaments susceptibles de ser intervinguts en el centre.  
- Capacitat dels serveis/unitats assistencials per a assumir aquests pacients.  
  
Tercer. Procediments de gestió del programa de reducció de la demora assistencial del mateix departament  
1. Autorització.  
La gerència del departament o, si és el cas, la direcció del centre, sota la supervisió de la Direcció General de Planificació, Eficiència Tecnològica i Atenció al Pacient, serà responsable d'autoritzar als seus diferents serveis/unitats la realització d'activitats de reducció de la demora assistencial pròpia en el marc del que es disposa en el present programa, així com de vetlar per la seua eficiència.  
2. Criteris per a l'autorització.  
Es tindrà en compte la taxa d'inclusió en llista d'espera i el rendiment professional durant la jornada ordinària.  
3. Planificació i programació.  
La planificació i programació d'activitats de reducció de la demora assistencial pròpia prioritzarà la realització dels procediments dels pacients que més temps d'espera acumulen i que puguen desenvolupar-se normalment fora de l'horari habitual.  
4. Avaluació.  
La Direcció General de Planificació d'Eficiència Tecnològica i Atenció al Pacient avaluarà periòdicament el compliment dels termes de l'autorització i la resta de requisits. Si l'avaluació fora negativa, això suposarà la suspensió de la participació del servei/unitat en el present programa.  
  
Quart. Procediments de gestió del programa de reducció de la demora assistencial respecte a pacients d'altres departaments  
1. Els serveis/unitats participants podran realitzar les activitats del present programa també respecte a pacients que originalment corresponguen, segons el procés o activitat de què es tracte, a altres centres (en el cas dels HACLE) o departaments de salut la demora assistencial dels quals per als processos en qüestió siga superior a la seua, i sempre que la demora pròpia es mantinga en nivells adequats, tot això en els termes que queden fixats en l'autorització de la Direcció General de Planificació, Eficiència Tecnològica i Atenció al Pacient.  
  
2. Per a atorgar aquesta autorització es tindran en consideració els rendiments assistencials durant la jornada laboral ordinària i els criteris d'ordenació de la reducció dels temps d'espera del departament o centre, i del conjunt del servei de salut segons les prioritats assistencials i el pressupost disponible, efectivitat i eficiència del servei de destí, i tenint en compte tant l'espera del pacient com l'espera i demora del mateix procediment, així com l'activitat global del servei de destí.  
  
3. La Direcció General de Planificació, Eficiència Tecnològica i Atenció al Pacient coordinarà la derivació entre departaments de tècniques diagnòstiques o proves d'imatge per al seu informe en un altre centre, encara que no siga necessària la participació del pacient en aquesta segona fase.  
4. Els serveis/unitats que reben pacients derivats en el marc d'aquest programa hauran de programar la realització d'aquests procediments durant el mes següent a la data de derivació sempre que siga possible. El grau de compliment d'aquesta condició serà tingut en compte per a la permanència en aquest tipus d'activitat.  
5. D'igual manera que en el terme anterior, l'avaluació periòdica realitzada per la Direcció General de Planificació, Eficiència Tecnològica i Atenció al Pacient determinarà la continuïtat o suspensió assistencial dels programes de reducció de la demora assistencial respecte a pacients procedents d'altres departaments.  
  
Cinqué. Relació de procediments i tècniques incloses en el programa de reducció de la demora assistencial  
La relació de procediments quirúrgics, exploracions i tècniques es contenen en els annexos I, II, III, IV i V.  
  
Sisé. Dotació pressupostària i retribució  
1. Aquest programa tindrà una dotació pressupostària anual màxima en la Llei de pressupostos de la Generalitat per a l'exercici 2022 de 08.747.607 euros.  
2. La retribució per participació en aquest programa té naturalesa de complement de productivitat al qual es refereix l'article 43.2.c de la Llei 55/2003, de 16 de desembre, de l'Estatut Marc del Personal Estatutari dels serveis de salut.  
3. Les retribucions establides per a les activitats previstes en aquest programa són les previstes en els annexos I, II, III i IV.  
4. Els procediments terapèutics assistencials en medicina física i rehabilitació catalogats per a la destrucció terapèutica d'articulacions i nervis segons la relació de tècniques intervencionistes per al tractament del dolor previstes en els codis de l'annex V de la present norma, es retribuiran conforme a l'indicat en l'annex III. S'incorpora un nou procés intervencionista per a tractament del dolor no inclòs en el citat annex III, així com la seua retribució.  
5. Excepcionalment, en els casos en els quals la comorbiditat, la complexitat de la patologia que presenta el pacient o les complicacions durant el procediment provoquen que el temps d'ocupació de quiròfan siga anormalment allargat per a un procediment inclòs en els annexos i, per tant, no estiga ajustat a la tarifa establida en l'annex I, i sempre amb l'autorització de la Gerència, o en el seu cas de la Direcció del centre, i sota la supervisió de la Direcció General de Planificació, Eficiència Tecnològica i Atenció al Pacient, es podrà retribuir l'activitat realitzada a través d'aquest programa per a una ocupació mínima de 5 hores de quiròfan, d'acord amb les següents quanties: 389,21 - al personal facultatiu; 252,98 - al personal d'infermeria; 155,68 - al personal tècnic especialista; 116,76 - al personal tècnic en cures auxiliars d'infermeria (TCAE); i 85,52 - al personal zelador.  
  
6. No obstant això, pel fet que la distribució de les patologies que generen més demora no és homogènia en tot el territori i amb l'objectiu de facilitar la gestió de les llistes d'espera en cada servei i departament de salut, els equips que realitzen activitat quirúrgica podran optar per una alternativa de retribució basada en sessions. L'elecció d'aquesta manera de retribució es realitzarà per equip quirúrgic per a tota l'activitat del present programa i per a un període de 4 mesos. Les sessions hauran de correspondre a una ocupació mínima de quiròfan de 5 hores, i la seua retribució, sempre amb l'autorització de la Gerència, o en el seu cas la Direcció del centre, es realitzarà d'acord amb les mateixes quanties que les consignades en el paràgraf precedent.  
En departaments amb dificultat per a conformar equips quirúrgics, aquests podran completar-se mitjançant l'adscripció de facultatius especialistes i de personal d'infermeria d'altres departaments sanitaris, amb l'autorització de la Gerència, o en el seu cas de la Direcció del centre, i sota la supervisió de la Direcció General de Planificació, Eficiència Tecnològica i Atenció al Pacient. La retribució de professionals provinents d'altres departaments serà de 545,63 - per al personal facultatiu i de 354,65 per al d'infermeria per sessió.  
7. La remuneració d'activitats sobre pacients que originalment hagueren de ser atesos en departaments aliens serà superior a la d'activitats pròpies, tal com figura en els annexos esmentats, tant per raó de la major càrrega de treball que suposa assumir aquelles activitats com per raons d'incentivació de resultats de reducció de temps d'espera en el conjunt del servei de salut. Aquest increment retributiu es produirà de diferent manera en el cas d'informe de proves diagnòstiques efectuades en altres departaments que no requerisca el desplaçament del pacient, tal com es reflecteix en l'annex II.  
8. La meritació del complement tindrà caràcter mensual, i es farà efectiu en el mes següent al de la seua realització.  
9. Les retribucions del present programa experimentaran les modificacions que les Lleis de Pressupostos establisquen anualment per al conjunt de les retribucions dels empleats públics.  
  
Seté. Personal participant  
La composició de l'equip participant en cada procediment serà establida per la gerència o la direcció del centre, d'acord amb les característiques del procés assistencial, la tècnica utilitzada o els recursos necessaris, en el marc de referència dels criteris establits a aquest efecte per la Direcció General d'Assistència Sanitària juntament amb la Direcció General de Planificació, Eficiència Tecnològica i Atenció al Pacient.  
  
  
Huité. Naturalesa del temps de treball prestat  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, així com s'aplicaran les regles generals de descans entre jornades de treball i les seues excepcions. Tot això d'acord amb el que es preveu en la Directiva 2003/88/CE, de 4 de novembre, sobre ordenació del temps de treball.  
  
Nové. Comissió de seguiment  
De manera trimestral se celebrarà una comissió de seguiment de caràcter paritari conformada per les direccions generals amb competències en matèria de recursos humans, i en matèria de planificació, eficiència tecnològica i atenció al pacient, de la conselleria amb competències en matèria de sanitat, i les organitzacions sindicals de la Mesa Sectorial de Sanitat signants de l'acord, l'objectiu de la qual serà avaluar l'efectivitat del programa i analitzar les possibles causes de desviació en la seua eficiència, establint els indicadors pertinents, així com supervisar el compliment del que es disposa en el punt segon epígraf 2 del present acord.  
  
Desé. Habilitació  
Es faculta la persona titular de la conselleria amb competències en matèria de sanitat per a dictar els actes administratius necessaris per a l'execució del que es disposa en el present acord, així com, en funció de l'evolució de les llistes d'espera, per a suprimir alguna de les activitats contingudes o incloure'n altres noves juntament amb les seues quanties, mitjançant una resolució que serà publicada en el Diari Oficial de la Generalitat Valenciana.  
  
Onzé. Efectes  
Aquest acord tindrà efectes des de l'1 de gener fins al 31 de desembre de 2022.  
  
Dotzé. Publicitat  
Aquest acord es publicarà en el Diari Oficial de la Generalitat Valenciana.  
  
València, 25 de març de 2022  
  
La consellera secretària,  
MÓNICA OLTRA JARQUE